Aleksey Navalniy 20 avgustdan buyon koma holatida yotgandi. Foto: AP Aleksey Navalniy tibbiy komadan chiqarildi, deb xabar berdi Berlindagi Charite klinikasi. Xabarda aytilishicha, siyosatchiga ulangan o‘pkaga sun’iy nafas berish qurilmasi o‘chirilgan. Aleksey Navalniy 20 avgustdan buyon koma holatida yotgandi. U Tomskdan Moskvaga uchayotgan samolyotda hushini yo‘qotgandi. Samolyot favqulodda qo‘nishni amalga oshirganidan so‘ng siyosatchi Omskdagi kasalxonaga yotqizilgan, u o‘pkaga sun’iy nafas berish qurilmasiga ulangan. Qator tekshiruvlardan so‘ng omsklik shifokorlar Navalniyning organizmida zahar asoratlari topilmaganini ma’lum qilishdi. Navalniy 22 avgust kuni Berlinga olib ketildi va Charite klinikasiga yotqizildi. Klinika mutaxassislari siyosatchi ingibitor xolinesterazalar guruhiga kiruvchi toksin bilan zaharlanganini bildirishdi.